Сыт щIызэхашэр цIыхубэ фронтыр?
Мэкъуауэгъуэм и 12-м Мэзкуу къалэ щекIуэкIынущ Урысейпсо цIыхубэ фронт къызэгъэпэщыным теухуа зэхуэс.
Абы емыжьэ щIыкIэ, Урысейпсо цIыхубэ фронтым и щIыналъэ къудамэм и зэзыгъэуIу комитетым и лэжьыгъэр зезыгъакIуэ Канунников Анатолэ, УФ-м и Президентым дзыхь зригъэзхэу Котляров Викторрэ Щэрдэн Нодаррэ, фронтым и щIыналъэ къудамэм и секретарь Абазэ Хьэсэнбий сымэ республикэм и журналистхэм пресс-конференц драгъэкIуэкIащ.
— Урысей цIыхубэ фронт къызэгъэпэщынымкIэ жэрдэмыр зейр 2011 гъэм и накъыгъэ мазэм а Iуэхур япэу утыку къизыхьа, УФ-м и Президент Путин Владимирщ, — жиIащ зэIущIэр къызэIузыха Канунников Анатолэ. Къэунэху жылагъуэ зэгухьэныгъэщIэм и пщэ дилъхьэж къалэн нэхъыщхьэхэм ящыщщ къэралым къыщаIэт жылагъуэ-политикэ Iуэхугъуэхэм цIыхубэм я гъащIэм щагъэзащIэ мыхьэнэм зэпымыууэ кIэлъыплъынымрэ езы фронтым и Iуэху бгъэдыхьэкIэхэр къэрал утыку щигъэлъэгъуэнымрэ.
Урысейпсо цIыхубэ фронтым и зэхуэсым зэгухьэныгъэм и унафэщIыр, абы и къуэдзэхэр щыхахынущ, апхуэдэуи къэралым и дэнэ щIыналъи къикIа зауэм, лэжьыгъэм я ветеранхэм ящыщ цIыху 50-м нэблагъэр лэжьыгъэр зэщIэзыгъэуIуэ штабым хахынущ.
— Псом ящхьэжу ЦIыхубэ фронтым игъэзэщIапхъэр жылагъуэр зэщIэзыгъэуIуэ къалэнхэращ, — и Iуэху еплъыкIэр къигъэлъагъуэу псалъэмакъым къыхыхьащ республикэм фIыуэ къыщацIыху, тхакIуэ, тхыдэдж цIэрыIуэ Котляров Виктор. — Езы жылагъуэми нэхъыбэу къыщыгъэсэбэпыпхъэр Iэмал пхъашэхэракъым, атIэ цIыхубэм къызэдащтэ, я гум дыхьэ къыхуеджэныгъэхэмрэ абыхэм къарикIуэ IуэхущIафэхэмрэщ.
ЦIыхубэ фронтыр парт щхьэхуэу щымыт зэщIэхъееныгъэщ. Экспертхэм къызэралъытэмкIэ, ар «Урысей зэкъуэт» партым еныкъуэкъунукъым абы и пIи иувэнукъым, ауэ властым зэрыдэIэпыкъу лэжьыгъэм зэпымыууэ зэрыхигъэхъуэным тетынущ.
— Сыт щIызэхашэр Урысейпсо цIыхубэ фронтыр? — апхуэдэ упщIэ къигъэуващ Канунниковым, журналистхэм щепсалъэм икIи жэуапыр езым иритыжащ. — А фIэщыгъэм къиIуатэу ди гугъэщ ар. И лъабжьэм щыщIэдзауэ жылагъуэр зэщIэзыгъэуIуэ зэгухьэныгъэ дызэримыIэрщ абы щхьэусыгъуэ хуэхъуар.
ЦIыху 1500-м нэблагъэ зэкIуэлIэну зэхуэсым зэщIэхъееныгъэм и программэмрэ уставымрэ щытепсэлъыхьынущ. ИужькIэ Урысей цIыхубэ фронтым и унафэщIхэр хахынущ.
ХЬЭТЫКЪУЭ Идар.
